钦定古今图书集成/明伦汇编/氏族典/第387卷 > 李涵
## 钦定古今图书集成/明伦汇编/氏族典/第387卷 > 李涵

按《唐书永安壮王孝基传》：“璋子永安壮王孝基无子，
以兄子道立嗣。道立曾孙涵，简素忠谨，为宗室隽，累
授赞善大夫。郭子仪表为关内盐池判官。肃宗至平
凉，朔方留后杜鸿渐等使涵奉笺驰谒，除左司员外
郎，再迁宗正少卿。宝应初，河朔平，涵方母丧，夺哀持
节宣慰。使还，固请终制，代宗见其癯毁，许之。服除，擢”
给事中，迁兵部侍郎。朱希彩杀李怀仙，复宣慰河北，
还为浙西观察使。入朝拜御史大夫、京畿观察使。德
宗嗣位，除太子少傅，徙光禄卿。以尚书右仆射致仕，
累封襄武县公。卒。子鰅，贞元初为饶州别驾。妾高以
善歌入宫，鰅因御医许泳通书，坐诛。